வழியில் புலி முதலியவைகள் ஊறு செய்யாமல் உறவாகவேண்டுமென்றும் செவிலி, தலைவிக்குப் பாலைநிலம் குளிர்ச்சியான மருத நிலமாக ஆக வேண்டுமென்றும் தெய்வத்தைத் துதித்தல். உரம்பும் புலியுங் கொடுவேடும் எண்கும் உறவுசெய்ய முரம்புங் குழுந்தலர் போலாக வேமணி முத்துஞ்சங்கும் நிரம்பும் வயன்மல்லைச் சோழீச லிங்கர் நெடுங்கிரியில் வரம்பும் புனலு நிழலுமுண் டாக வழிதொறுமே. இல்வாழ்க்கை  அஃதாவது தலைவனுந் தலைவியும் இல்லின் கண்ணே வாழுதலைக் கூறுதல். அது கிழவோன் மகிழ்ச்சி, கிழத்தி மகிழ்ச்சி, பாங்கி மகிழ்ச்சி, செவிலி மகிழ்ச்சி யென நான்கு வகைப்படும். இல்வாழ்க்கை நன்றென்றல்: 